title: 2011/530/UE: Decizia Consiliului din 31 martie 2011 privind semnarea, în numele Uniunii, și aplicarea cu titlu provizoriu a Memorandumului de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată#Memorandum de cooperare între Uniunea Europeană și Organizația Aviației Civile Internaționale de instituire a unui cadru de cooperare consolidată

text:
               9.9.2011

               RO

               Jurnalul Oficial al Uniunii Europene

               L 232/1

         DECIZIA CONSILIULUI
   din 31 martie 2011
   privind semnarea, în numele Uniunii, și aplicarea cu titlu provizoriu a Memorandumului de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
   (2011/530/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (5),
   având în vedere propunerea Comisiei Europene,
   întrucât:

               (1)

               Comisia a negociat un Memorandum de cooperare cu Organizația Aviației Civile Internaționale de instituire a unui cadru de cooperare consolidată în conformitate cu mandatul adoptat de Consiliu la 17 decembrie 2009 prin care Comisia era autorizată să înceapă negocierile.

               (2)

               Memorandumul de cooperare a fost parafat de ambele părți la 27 septembrie 2010 cu ocazia celei de-a 37-a Adunări a Organizației Aviației Civile Internaționale desfășurate la Montreal.

               (3)

               Memorandumul de cooperare ar trebui semnat și aplicat cu titlu provizoriu până la finalizarea procedurilor necesare încheierii sale, sub rezerva încheierii sale la o dată ulterioară,

         ADOPTĂ PREZENTA DECIZIE:
   Articolul 1
   Semnarea Memorandumului de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată („memorandumul de cooperare”) se aprobă în numele Uniunii, sub rezerva încheierii respectivului memorandum de cooperare.
   Textul memorandumului de cooperare este atașat la prezenta decizie.
   Articolul 2
   Prin prezenta decizie, președintele Consiliului este autorizat să desemneze persoana sau persoanele împuternicite să semneze memorandumul de cooperare în numele Uniunii.
   Articolul 3
   Memorandumul de cooperare se aplică cu titlu provizoriu de la data semnării acestuia până la finalizarea procedurilor necesare încheierii sale (1).
   Articolul 4
   Prezenta decizie intră în vigoare la data adoptării.

      Adoptată la Bruxelles, 31 martie 2011.

            Pentru Consiliu

            Președintele

         VÖLNER P.

      (1)  Data semnării memorandumului de cooperare va fi publicată în Jurnalul Oficial al Uniunii Europene de către Secretariatul General al Consiliului.

      MEMORANDUM DE COOPERARE
      între Uniunea Europeană și Organizația Aviației Civile Internaționale de instituire a unui cadru de cooperare consolidată
      UNIUNEA EUROPEANĂ („UE”),
      și
      ORGANIZAȚIA AVIAȚIEI CIVILE INTERNAȚIONALE („OACI”)
      denumite în continuare „părțile”,
      REAMINTIND Convenția privind Aviația Civilă Internațională semnată la Chicago la 7 decembrie 1944 (denumită în continuare „Convenția de la Chicago”), în special articolul 55 litera (a) și articolul 65,
      REAMINTIND Tratatul privind funcționarea Uniunii Europene, în special articolele 218 și 220,
      AVÂND ÎN VEDERE Rezoluția Adunării OACI A1-10, prin care Consiliul OACI a fost autorizat să încheie acordurile corespunzătoare cu organizațiile publice internaționale ale căror activități au un impact asupra aviației civile internaționale, în special în privința cooperării tehnice, schimbului de informații și documente, participării la reuniuni, precum și a altor aspecte care pot contribui la promovarea unei cooperări eficace,
      REAMINTIND politica și cadrul de cooperare ale OACI cu privire la organismele regionale din domeniul aviației civile și la organizațiile regionale, care vizează, între altele, încheierea de acorduri de cooperare cu astfel de organisme și organizații, conform recomandărilor formulate la Simpozionul CE/OACI privind organizațiile regionale, desfășurat la Montreal la 10-11 aprilie 2008,
      LUÂND ÎN CONSIDERARE faptul că majoritatea standardelor OACI în domeniile siguranței aviației, securității aviației, managementului traficului aerian și al protecției mediului sunt preluate în legislația relevantă a UE,
      LUÂND ÎN CONSIDERARE Memorandumul de cooperare dintre Agenția Europeană de Siguranță a Aviației (AESA) și Organizația Aviației Civile Internaționale (OACI) cu privire la auditul supravegherii siguranței și la aspectele conexe, semnat la Montreal la 21 martie 2006,
      LUÂND ÎN CONSIDERARE Memorandumul de cooperare dintre Agenția Europeană de Siguranță a Aviației (AESA) și Organizația Aviației Civile Internaționale (OACI) cu privire la auditul supravegherii siguranței și la aspectele conexe, semnat la Montreal la 17 septembrie 2008,
      ÎNTRUCÂT Comunitatea Europeană și Organizația Națiunilor Unite au semnat, la 29 aprilie 2003, un nou Acord-cadru financiar și administrativ (ACFA) la care OACI a aderat prin intermediul unui acord cu Comunitatea Europeană, semnat la 7 decembrie 2004,
      ÎNTRUCÂT prezentul Memorandum de cooperare nu înlocuiește și nu aduce atingere altor forme de cooperare dintre părți atâta vreme cât acestea sunt în vigoare,
      AVÂND ÎN VEDERE Rezoluția Adunării OACI A36-2 în care, între altele, se recunoaște faptul că instituirea unor sisteme regionale și subregionale de supraveghere a siguranței, inclusiv a unor organizații regionale de supraveghere a siguranței, prezintă un potențial ridicat în sensul sprijinirii statelor în îndeplinirea obligațiilor lor în cadrul Convenției de la Chicago, grație unor economii de scară și armonizării pe o scară mai largă, și în care, totodată, se solicită secretarului general să continue să stimuleze coordonarea și cooperarea dintre OACI și Programele universale de audit de supraveghere a siguranței (USOAP) și programele de audit ale altor organizații din domeniul siguranței aviației, transmițându-i-se, în același timp, Consiliului sarcina de a promova conceptul de sisteme regionale și subregionale de supraveghere a siguranței, printre care și organizațiile regionale de supraveghere a siguranței,
      ÎNTRUCÂT părțile împărtășesc obiectivul atingerii celui mai ridicat grad de uniformitate a reglementărilor, cerințelor și procedurilor operaționale europene în vederea respectării standardelor OACI incluse în anexele la Convenția de la Chicago în scopul asigurării siguranței aviației, securității aviației, managementului traficului aerian și a protecției mediului,
      ÎNTRUCÂT fiecare dintre părți joacă un rol important în atingerea acestui obiectiv,
      ÎNTRUCÂT părțile doresc să se angajeze și să comunice în cadrul cooperării regionale,
      ÎNTRUCÂT UE a adoptat norme comune în domeniile siguranței aviației și securității aviației, iar Agenția Europeană de Siguranță a Aviației (AESA) și Comisia Europeană (CE) efectuează inspecții în statele membre ale UE pentru a monitoriza aplicarea acestor norme,
      AVÂND ÎN VEDERE că în UE, Comisia Europeană are competențe de asigurare a aplicării legii pentru a garanta punerea în aplicare a legislației UE în domeniile siguranței aviației, securității aviației, managementului traficului aerian și protecției mediului,
      ÎNTRUCÂT obiectivele principale ale programelor de audit ale OACI și ale programelor de inspecții ale UE sunt de a îmbunătăți siguranța și securitatea aviației prin evaluarea punerii în aplicare a standardelor respective, identificarea deficiențelor, dacă există, și prin garantarea faptului că deficiențele sunt remediate, atunci când este necesar,
      ÎNTRUCÂT UE a înființat un birou la Montreal pentru a facilita consolidarea relațiilor și a cooperării dintre UE și OACI și pentru a permite o participare și contribuții mai importante ale UE la activitățile OACI la sediul organizației,
      LUÂND ÎN CONSIDERARE faptul că, fără a se aduce atingere drepturilor sau obligațiilor statelor membre ale UE în cadrul Convenției de la Chicago sau relațiilor dintre statele membre UE și OACI în virtutea faptului că acestea sunt membre ale OACI, este de dorit să se stabilească o cooperare între UE și OACI în domeniile siguranței aviației, securității aviației, managementului traficului aerian și protecției mediului într-un mod care să asigure o mai mare armonizare a standardelor și coordonarea mai strânsă a activităților lor în vederea utilizării mai bune a resurselor limitate și a evitării duplicării eforturilor, cu respectarea integrității fiecăreia dintre părți,
      ÎNTRUCÂT părțile recunosc necesitatea de a proteja, în măsura necesară în conformitate cu normele pertinente ale fiecăreia dintre ele, informațiile clasificate primite de la cealaltă parte,
      CONVIN DUPĂ CUM URMEAZĂ:
      1.   Dispoziții generale
      Părțile convin să își consolideze relațiile, să instituie o cooperare mai strânsă în domeniile siguranței aviației, securității aviației, managementului traficului aerian și protecției mediului și să își faciliteze, în conformitate cu normele lor de procedură în vigoare, participarea la activități și la reuniuni cu statut de observatori prin semnarea prezentului memorandum de cooperare (MC) în beneficiul aviației civile internaționale.
      Prezentul MC nu aduce atingere drepturilor sau obligațiilor statelor membre UE în temeiul Convenției de la Chicago sau relațiilor dintre OACI și statele membre UE care decurg din calitatea de membru al OACI a statelor membre.
      Prezentul MC nu vizează și nu se extinde la niciun proces de luare de decizii în cadrul OACI sau al UE, inclusiv în materie de standardizare sau reglementare, însă instituie cooperarea în materie de reglementare în fazele pregătitoare ale unor asemenea activități.
      Biroul Uniunii Europene de la Montreal, care reprezintă UE la sediul OACI, facilitează relațiile UE-OACI și are rolul de punct principal de contact al UE pentru OACI pentru toate aspectele legate de punerea în aplicare a prezentului MC.
      2.   Obiective

                  2.1.

                  Prezentul MC:

                              (a)

                              instituie un cadru menit să consolideze relațiile dintre părți;

                              (b)

                              consolidează cooperarea dintre părți;

                              (c)

                              identifică domenii de cooperare între părți; și

                              (d)

                              stabilește clauzele, condițiile și mecanismele de punere în aplicare a cooperării dintre părți.

            3.   Domeniu de aplicare

                  3.1.

                  Prezentul MC instituie cooperarea între părți în următoarele domenii:

                              (a)

                              siguranța aviației;

                              (b)

                              securitatea aviației;

                              (c)

                              managementul traficului aerian; și

                              (d)

                              protecția mediului.

                  3.2.

                  Fiecare din domeniile menționate la punctul 3.1 din prezentul articol face obiectul unei anexe separate la MC.

                  3.3.

                  Părțile pot institui mecanisme de cooperare care să cuprindă mecanisme și proceduri agreate de comun acord, necesare pentru punerea în aplicare eficace a activităților de cooperare prevăzute în anexele la prezentul MC.

                  3.4.

                  Anexele adoptate în temeiul prezentului MC sunt parte integrantă a acestuia.

            4.   Forme de cooperare

                  4.1.

                  Părțile:

                              (a)

                              instituie mecanisme de consultare, coordonare, cooperare și de schimb de informații;

                              (b)

                              facilitează armonizarea cerințelor privind performanțele și interoperabilitatea noilor sisteme și tehnologii;

                              (c)

                              își coordonează programele respective de inspecție și audit și rezultatele acestora, precum și activitățile de asistență tehnică în vederea utilizării mai bune a resurselor limitate și a evitării duplicării eforturilor;

                              (d)

                              fac schimb de informații cu privire la respectarea standardelor OACI;

                              (e)

                              instituie mecanisme care să permită UE să ofere OACI expertiză și resurse, inclusiv sub forma detașării de experți sub autoritatea exclusivă a Secretarului general, asistență tehnică și formare specializată, acolo unde este posibil;

                              (f)

                              permit participarea unei părți la activitățile celeilalte părți legate de programele de audit și inspecții, precum și de programele de formare, după caz; în vreme ce observatorii UE pot participa la misiuni de audit ale OACI în statele membre UE numai cu acordul acestora din urmă, experții detașați ai UE care participă la auditurile OACI ca auditori OACI trebuie să păstreze confidențialitatea strictă a tuturor informațiilor legate de misiunile de audit în conformitate cu normele aplicabile ale OACI; precum și

                              (g)

                              fără a se aduce atingere obligațiilor de nedivulgare ale fiecăreia dintre părți și sub rezerva aplicării normelor de confidențialitate respective, astfel cum sunt stabilite la articolul 6, fac schimb de informații, date și publicații oficiale în format electronic, își acordă reciproc acces la bazele de date și consolidează legăturile dintre ele în vederea completării bazelor lor de date.

            5.   Activități de cooperare

                  5.1.

                  Părțile convin, astfel cum se prevede în anexele la prezentul MC, să execute în comun activitățile de cooperare următoare. Părțile:

                              5.1.1.

                              instituie mecanisme de consultare, cooperare și schimb de informații, inclusiv:

                                          (a)

                                          stabilirea și punerea în aplicare de mecanisme comune de dialog, consultare și schimb de informații în mod periodic;

                                          (b)

                                          asigurarea faptului că fiecare parte este informată în timp util cu privire la deciziile, activitățile, inițiativele, reuniunile și evenimentele relevante pentru prezentul MC în domeniile siguranței aviației, securității aviației, managementului traficului aerian și protecției mediului, precum și că primește documentația relevantă. Atunci când este cazul, se pot desfășura reuniuni de informare;

                                          (c)

                                          furnizarea de acces în mod gratuit la toate documentele și publicațiile oficiale;

                                          (d)

                                          punerea la dispoziția celeilalte părți a bazelor de date și a informațiilor de pe paginile de internet; precum și

                                          (e)

                                          asigurarea faptului că UE primește și are acces pe cale electronică la toate scrisorile statelor OACI ale căror tematici sunt relevante pentru domeniul de aplicare al prezentului MC și a anexelor la acesta;

                              5.1.2.

                              instituie cadre de cooperare care să permită mai buna coordonare a programelor de audit și inspecții în scopul utilizării mai bune a resurselor limitate și a evitării duplicării eforturilor;

                              5.1.3.

                              instituie mecanisme comune pentru strânsa coordonare a planificării programelor și a asistenței tehnice;

                              5.1.4.

                              cooperează în privința promovării interoperabilității pe plan mondial a noilor sisteme și tehnologii și instituie mecanisme comune de consolidare a cooperării în privința utilizării noilor tehnologii;

                              5.1.5.

                              asigură consultarea reciprocă în timp util în scopul realizării unei coordonări mai bune și a coerenței între reglementările, politicile, abordările și standardele și practicile recomandate ale OACI (SARP-uri);

                              5.1.6.

                              instituie mecanisme de cooperare pentru facilitarea schimbului de expertiză și resurse, după cum urmează:

                                          (a)

                                          OACI furnizează UE expertiză și consiliere cu privire la cele mai bune metode de punere în aplicare a SARP-urilor;

                                          (b)

                                          UE furnizează expertiză OACI, inclusiv sub forma detașării de experți la Secretariatul OACI;

                                          (c)

                                          UE face eforturi pentru a furniza OACI o contribuție financiară care să acopere costurile generate de punerea în aplicare a prezentului MC, inclusiv costurile administrative, furnizarea de documentație, publicații și servicii conexe, costurile utilizării spațiilor la sediul OACI, precum și costurile aferente serviciilor TIC;

                                          (d)

                                          UE face eforturi pentru a furniza OACI contribuții financiare pentru susținerea programelor de cooperare tehnică ale OACI, precum și pentru alte activități ale acesteia care urmează a fi convenite în cadrul comitetului mixt, în concordanță cu Acordul-cadru financiar și administrativ (ACFA); precum și

                                          (e)

                                          orice noi dispoziții privind cadrul, clauzele și condițiile de detașare a experților, precum și contribuțiile financiare la OACI în cadrul prezentului MC se stabilesc prin mecanisme de cooperare specifice convenite în cadrul comitetului mixt. Aceste mecanisme de cooperare includ posibilitatea ca UE să solicite OACI informații financiare în cadrul respectivelor contribuții;

                              5.1.7.

                              se informează reciproc cu privire la toate programele de formare și facilitează participarea celeilalte părți, după caz;

                              5.1.8.

                              organizează în comun evenimente relevante și coordonează evenimente, după caz.

            6.   Confidențialitate

                  6.1.

                  Părțile iau toate măsurile de precauție rezonabile pentru a proteja împotriva divulgării neautorizate informațiile primite în temeiul prezentului MC și al anexelor la acesta. Atunci când furnizează informații celeilalte părți, o parte poate desemna elementele informației pe care dorește să le păstreze confidențiale.

                  6.2.

                  Părțile convin să garanteze, în măsura impusă de normele, reglementările și legislațiile lor, protecția informațiilor clasificate primite de la cealaltă parte în aplicarea prezentului MC și a anexelor la acesta.

                  6.3.

                  În special, sub rezerva respectivelor norme, reglementări și legislații, părțile nu divulgă informațiile considerate a fi privatepe care le-au primit una de la cealaltă în temeiul prezentului MC și a anexelor la acesta. Astfel de informații sunt marcate în mod corespunzător în concordanță cu normele relevante ale fiecărei părți.

                  6.4.

                  Părțile convin, dacă este necesar, asupra unor mecanisme de cooperare suplimentare privind procedurile de protejare a informațiilor clasificate furnizate în temeiul prezentului MC și al anexelor la acesta. Astfel de proceduri trebuie să includă posibilitatea ca fiecare parte să verifice ce măsuri de protecție au fost puse în aplicare de cealaltă parte.

            7.   Comitetul mixt al părților

                  7.1.

                  Se instituie un comitet mixt format din reprezentanți ai fiecărei părți. Comitetul mixt este coprezidat de câte un reprezentant al fiecărei părți. Comitetul mixt este responsabil de aplicarea eficace a anexelor la prezentul MC, inclusiv de adoptarea anexelor.

                  7.2.

                  Comitetul mixt se reunește cel puțin o dată pe an pentru a examina punerea în aplicare a anexelor la prezentul MC, iar reuniunile se organizează într-un mod eficient din perspectiva costurilor. Fiecare dintre părți poate solicita convocarea unei reuniuni a comitetului mixt în orice moment.

                  7.3.

                  Comitetul mixt poate examina orice aspect legat de funcționarea și punerea în aplicare a anexelor la prezentul MC. În special, comitetul răspunde de:

                              (a)

                              soluționarea tuturor chestiunilor legate de aplicarea și punerea în aplicare a anexelor la prezentul MC;

                              (b)

                              examinarea modalităților de consolidare a aplicării anexelor la prezentul MC și formularea de recomandări către părți în vederea modificării acestora, dacă este cazul;

                              (c)

                              adoptarea anexelor la prezentul MC și a mecanismelor de cooperare în cadrul domeniului de aplicare al anexelor sau a modificărilor acestora;

                              (d)

                              examinarea chestiunilor financiare și de resurse legate de punerea în aplicare a MC și a anexelor la acesta; precum și

                              (e)

                              soluționarea oricăror divergențe sau diferende legate de interpretarea sau aplicarea prezentului MC și a anexelor la acesta.

                  7.4.

                  Comitetul mixt funcționează pe baza acordului dintre președinții fiecărei părți.

            8.   Reglementarea diferendelor

                  8.1.

                  Orice parte poate solicita consultări cu cealaltă parte privind orice aspect legat de prezentul MC. Cealaltă parte răspunde prompt unei astfel de solicitări și începe consultările la o dată convenită de către părți, în termen de 45 de zile.

                  8.2.

                  Părțile depun toate eforturile pentru soluționarea prin consultări la nivelul tehnic cel mai scăzut a diferendelor dintre ele legate de cooperarea lor în temeiul prezentului MC.

                  8.3.

                  În cazul în care un diferend nu se soluționează astfel cum se prevede la punctul 8.2 din prezentul articol, oricare dintre părți poate sesiza cu privire la diferend comitetul mixt, care se consultă cu privire la chestiunea respectivă, în conformitate cu articolul 7 din prezentul MC, în vederea soluționării acestuia prin negocieri.

                  8.4.

                  Fără a se aduce atingere punctelor 8.1-8.3 din prezentul articol, în cazul unui diferend privind managementul financiar se aplică dispozițiile privind soluționarea diferendelor din ACFA.

                  8.5.

                  Nicio dispoziție din prezentul MC nu reprezintă o renunțare a părților la privilegiile și imunitățile lor.

            9.   Intrare în vigoare, modificare și denunțare

                  9.1.

                  Până la intrarea sa în vigoare, prezentul MC se aplică cu titlu provizoriu de la data semnării.

                  9.2.

                  Prezentul MC intră în vigoare la data la care părțile și-au notificat reciproc, în scris, îndeplinirea procedurilor lor interne necesare în acest scop și rămâne în vigoare până la denunțare.

                  9.3.

                  Prezentul MC poate fi denunțat în orice moment de oricare dintre părți. Denunțarea se efectuează printr-o notificare prealabilă de 6 luni adresată în scris celeilalte părți, cu excepția cazului în care notificarea a fost retrasă cu acordul celeilalte părți înainte de expirarea respectivei perioade.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per la Unió Europea

            За Международната организация за гражданско въздухоплаване
            Por la Organización Internacional de Aviación Civil
            Za Mezinárodní organizaci pro civilní letectví
            For Organisationen for International Civil Luftfart
            Für die Internationale Zivilluftfahrt-Organisation
            Rahvusvahelise Tsiviillennunduse Organisatsiooni nimel
            Για τη Διεθνή Οργάνωση Πολιτικής Αεροπορίας
            For The International Civil Aviation Organisation
            Pour l’Organisation de l’aviation civile internationale
            Per l’Organizzazione internazionale dell’aviazione civile
            Starptautiskās Civilās aviācijas organizācijas vārdā
            Tarptautinės Civilinės aviacijos organizacijos vardu
            A Nemzetközi Polgári Repülési Szervezet részéről
            Għall-Organizzazzjoni tal-Avjazzjoni Ċivili Internazzjonali
            Voor de Internationale Burgerluchtvaartorganisatie
            W imieniu Organizacji Międzynarodowego Lotnictwa Cywilnego
            Pela Organização da Aviação Civil Internacional
            Pentru Organizația Aviației Civile Internaționale
            Za Medzinárodnú organizáciu civilného letectva
            Za Mednarodno organizacijo civilnega letalstva
            Kansainvälisen siviili-ilmailujärjestön puolesta
            För internationella civila luftfartsorganisationen


title: 2012/802/UE: Decizia Parlamentului European din 23 octombrie 2012 referitoare la descărcarea de gestiune pentru execuția bugetului Agenției Europene pentru Medicamente aferent exercițiului financiar 2010#Rezoluția Parlamentului European din 23 octombrie 2012 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2010

text:
               20.12.2012

               RO

               Jurnalul Oficial al Uniunii Europene

               L 350/82

         DECIZIA PARLAMENTULUI EUROPEAN
   din 23 octombrie 2012
   referitoare la descărcarea de gestiune pentru execuția bugetului Agenției Europene pentru Medicamente aferent exercițiului financiar 2010
   (2012/802/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Medicamente pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere Decizia sa din 10 mai 2012 (2) de amânare a deciziei de descărcare de gestiune pentru execuția bugetului Agenției Europene pentru Medicamente aferent exercițiului financiar 2010, rezoluția care o însoțește, precum și răspunsurile directorului executiv al Agenției,

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CE) nr. 726/2004 al Parlamentului European și al Consiliului (4) de instituire a unei Agenții Europene pentru Medicamente, în special articolul 68,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere declarația comună privind agențiile descentralizate și abordarea comună anexată la aceasta, agreate în iunie 2012 de Parlamentul European, Consiliu și Comisie ca urmare a activității Grupului de lucru interinstituțional privind agențiile descentralizate înființat în martie 2009, în special secțiunile privind guvernanța, funcționarea, programarea, răspunderea și transparența din abordarea comună;

               —

               având în vedere articolul 77 și anexa VI la Regulamentul său de procedură,

               —

               având în vedere al doilea raport al Comisiei pentru control bugetar și avizul Comisiei pentru mediu, sănătate publică și siguranță alimentară (A7-0298/2012),

               1.

               acordă directorului executiv al Agenției Europene pentru Medicamente descărcarea de gestiune pentru execuția bugetului Agenției aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Medicamente, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 27.

      (2)  JO L 286, 17.10.2012, p. 377.

      (3)  JO L 248, 16.9.2002, p. 1.

      (4)  JO L 136, 30.4.2004, p. 1.

      (5)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 23 octombrie 2012
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2010
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Medicamente pentru exercițiul financiar 2010,

                  —

                  având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2010, însoțit de răspunsurile Agenției (1),

                  —

                  având în vedere Recomandarea Consiliului din 21 februarie 2012 (06083/2012 — C7-0051/2012),

                  —

                  având în vedere Decizia sa din 10 mai 2012 (2) de amânare a deciziei de descărcare de gestiune pentru execuția bugetului Agenției Europene pentru Medicamente aferent exercițiului financiar 2010, rezoluția care o însoțește, precum și răspunsurile directorului executiv al Agenției,

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

                  —

                  având în vedere Regulamentul (CE) nr. 726/2004 al Parlamentului European și al Consiliului (4) de instituire a unei Agenții Europene pentru Medicamente, în special articolul 68,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere declarația comună privind agențiile descentralizate și abordarea comună anexată la aceasta, agreate în iunie 2012 de Parlamentul European, Consiliu și Comisie ca urmare a activității Grupului de lucru interinstituțional privind agențiile descentralizate înființat în martie 2009, în special secțiunile privind guvernanța, funcționarea, programarea, răspunderea și transparența din abordarea comună,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere al doilea raport al Comisiei pentru control bugetar și avizul Comisiei pentru mediu, sănătate publică și siguranță alimentară (A7-0298/2012),

                  A.

                  întrucât, la 10 mai 2012, Parlamentul European a amânat decizia de a acorda descărcarea de gestiune și de a închide conturile Agenției Europene pentru Medicamente (numită în continuare Agenția) pentru exercițiul financiar 2012;

                  B.

                  întrucât Agenția a eliminat cea mai mare parte a deficiențelor subliniate în raportul din 10 mai 2012 și a furnizat autorității care acordă descărcarea de gestiune informații semnificative prin scrisorile din 2 și 6 iulie 2012 și din 2, 7 și 24 august 2012;

                  C.

                  întrucât descărcarea de gestiune este un instrument adecvat de care dispune Parlamentul European în acest sens, ce impune luarea unei decizii bazate pe argumente faptice și substanțiale; reamintește, în acest context, normele în vigoare, respectiv Statutul funcționarilor și Regimul aplicabil celorlalți agenți ai Comunităților Europene, Regulamentul financiar aplicabil bugetului general al Comunităților Europene, regulamentul de înființare al Agenției și politicile și procedurile specifice stabilite de către aceasta,

                  1.

                  reamintește importanța activității desfășurate de Agenție pentru a acorda statelor membre și instituțiilor cea mai bună consultanță științifică posibilă în ceea ce privește evaluarea calității, siguranței și a eficacității produselor medicinale pentru uz uman și veterinar;

         Acțiunile întreprinse în urma procedurii de descărcare de gestiune pentru 2009

                  2.

                  constată că, la 7 iunie 2012, consiliul de administrație a aprobat noua structură și responsabilitățile Comitetului consultativ pentru achizițiile publice și contracte; salută faptul că Agenția a stabilit un plan de achiziții multianual pentru perioada 2012-2014, astfel cum a solicitat autoritatea care acordă descărcarea de gestiune în raportul său referitor la descărcarea de gestiune pentru exercițiul financiar 2009;

         Credite reportate și anulări

                  3.

                  reamintește că Curtea de Conturi a constatat un nivel ridicat de reportări în exercițiul financiar 2010, precum și nerespectarea principiului bugetar al anualității; salută faptul că Agenția și-a consolidat procedurile de previzionare a veniturilor din onorarii prin crearea unei echipe care analizează, în strânsă cooperare cu sectorul farmaceutic, stadiul cercetărilor privind produsele farmaceutic înainte de depunerea solicitărilor la Agenție; ia act de angajamentul ferm al Agenției de a colabora cu Direcția Generală Buget a Comisiei cu scopul de a asigura un cadru stabil în contextul revizuirii actuale a regulamentelor financiare-cadru;

                  4.

                  acordă întregul său sprijin pentru toate eforturile depuse de conducerea și de administrația Agenției de a reforma sistemul de plăți pentru serviciile furnizate de autoritățile statelor membre, care ar trebui să se bazeze în mod clar pe costurile reale; salută, așadar, inițiativa Agenției de a elabora o nouă propunere care va fi prezentată Consiliului de administrație; solicită și se așteaptă ca acest sistem de plată să facă obiectul unei dezbateri și al unei decizii a Consiliului de administrație fără întârziere;

         Transparența și gestionarea conflictelor de interese

                  5.

                  ia act de faptul că, în noiembrie 2012, Agenția organizează un atelier care va reuni o gamă largă de părți interesate cu scopul de a elabora modalitățile de asigurare a accesului public la datele obținute din testele clinice, precum și de faptul că selecția și formarea personalului științific al Agenției, în vederea îmbunătățirii analizei datelor brute, se află într-un stadiu avansat;

                  6.

                  ia act de faptul că Agenția a îmbunătățit amploarea și metodologia controalelor sistematice ex ante și ex post legate de verificarea declarațiilor de interese și salută, de asemenea, decizia Agenției de a realiza o evaluare anuală a politicii sale revizuite privind declararea intereselor; invită, așadar, Agenția să informeze periodic, o dată la șase luni, autoritatea care acordă descărcarea de gestiune cu privire la punerea în aplicare a politicii sale revizuite și, în special, cu privire la controalele sale sistematice ex ante și ex post;

                  7.

                  constată cu satisfacție că Agenția a început să publice procesele-verbale ale reuniunilor anumitor comitete științifice, primul dintre acestea fiind Comitetul pediatric, în iulie 2012; ia act de faptul că procesul de publicare a proceselor-verbale ale reuniunilor tuturor comitetelor științifice va fi finalizat doar la sfârșitul anului 2013;

                  8.

                  constată că preocupările exprimate cu privire la circuitele financiare și la potențialele conflicte de interese legate de procesarea plăților, care sunt cauzate de separarea insuficientă a sarcinilor, au fost eliminate de Agenție prin introducerea programului informatic de contabilitate SAP ca sistem financiar central al Agenției;

                  9.

                  subliniază că, în iunie 2012, s-a înregistrat un caz de tip „ușă turnantă” în cadrul Agenției, întrucât fostul șef al Serviciului juridic a preluat funcția de jurist superior în cadrul unei firme de avocatură din SUA, printre clienții căreia se numără o serie de companii din sectorul farmaceutic; constată că directorul executiv al Agenției a lansat o analiză a activității desfășurate de fostul șef al Serviciului juridic; invită Agenția să informeze autoritatea care acordă descărcarea de gestiune cu privire la rezultatele acestei analize până la sfârșitul anului 2012;

                  10.

                  ia act de faptul că Agenția a inițiat un proces de verificare a declarațiilor de interese ale experților săi și ale membrilor comitetelor care au fost implicați activ în activitățile Agenției în perioada cuprinsă între 1 ianuarie și 31 mai 2012, raportându-le la CV-urile acestora; constată că aproximativ 54 % din experți și membrii comitetelor au prezentat Agenției un CV actualizat; invită Agenția să informeze autoritatea care acordă descărcarea de gestiune cu privire la calendarul și rezultatele procesului de verificare pentru restul de 46 % din experți și membri ai comitetelor până la începutul viitoarei proceduri de descărcare de gestiune;

                  11.

                  salută inițiativa Agenției de a publica pe site-ul său de internet declarațiile de interese ale personalului în funcții de conducere și ale experților implicați în evaluarea produselor medicinale; ia act cu interes de faptul că lista experților indică și nivelul lor de risc în ceea ce privește conflictele de interese; salută angajamentul Agenției de a publica, pe lângă declarația de interese, profilul profesional și educațional al experților științifici incluși în baza de date a experților începând din primul trimestru al anului 2013 și va monitoriza cu atenție procesul de publicare pe durata viitoarelor proceduri de descărcare de gestiune;

                  12.

                  salută anunțul Agenției privind intenția sa de introduce un sistem de control ex ante și ex post al declarațiilor de interese, mai ales prin compararea aleatorie a acestora cu CV-urile și cu informațiile prezentate de experții de la nivel național; solicită Agenției să comunice autorității de control bugetar un calendar precis al punerii în aplicare a noului sistem;

                  13.

                  împărtășește punctul de vedere al Agenției conform căruia un nivel înalt de fiabilitate și de sinceritate în ceea ce privește interesele declarate poate fi atins numai dacă și companiile farmaceutice fac publice lista experților și a centrelor de cercetare cu care colaborează, precum și sumele implicate în raporturile financiare cu aceștia; împărtășește punctul de vedere al Agenției conform căruia ar trebui să se examineze oportunitatea introducerii unei inițiative legislative în acest domeniu;

                  14.

                  salută eforturile Agenției de a răspunde preocupărilor autorității care acordă descărcarea de gestiune legate de prevenirea și gestionarea conflictelor de interese; ia act, în special, de rapoartele din 29 iunie 2012 și din 7 august 2012 primite de autoritatea care acordă descărcarea de gestiune cu privire la examinarea cazurilor de gestionare a conflictelor de interese identificate de IAS și cu privire la examinarea potențialelor conflicte de interese ale experților implicați în evaluarea medicamentului Pandemrix;

                  15.

                  își exprimă convingerea fermă că trebuie luate măsuri în cazul în care se constată nerespectarea normelor în vigoare; consideră că, în astfel de cazuri, Agenția ar trebui să elaboreze un plan de acțiune, însoțit de un calendar precis, prin care să remedieze deficiențele, iar aplicarea sa ar trebui monitorizată de Parlamentul European, și că aceste probleme ar trebui rezolvate prin modificarea normelor și a reglementărilor în vigoare, în vederea eliminării unor eventuale breșe;

                  16.

                  invită Agenția să introducă, în fiecare dintre rapoartele sale anuale de activitate, o secțiune specială în care să descrie acțiunile întreprinse pentru a preveni și a gestiona conflictele de interese, care ar trebui să includă, printre altele:

                              —

                              numărul de presupuse cazuri de conflict de interese verificate;

                              —

                              numărul de cazuri de tip „ușă turnantă”;

                              —

                              măsurile adoptate în fiecare categorie de cazuri;

                              —

                              numărul de proceduri pentru tratarea situațiilor de abuz de încredere și rezultatele acestora;

                              —

                              sancțiunile aplicate;

                        solicită Agenției să informeze în detaliu autoritatea care acordă descărcarea de gestiune cu privire la măsurile adoptate;

                  17.

                  consideră important faptul că comisia competentă în fond menține un contact strâns cu Agenția, invitându-l pe directorul executiv pentru un schimb de opinii cel puțin o dată pe an, numind o persoană de contact din rândul membrilor comisiei și efectuând vizite la Agenție o dată la doi ani; reamintește că ultima vizită a avut loc în iunie 2011;

                  18.

                  salută, în general, declarația comună și abordarea comună privind agențiile descentralizate, menționată anterior, care vizează și reține anumite elemente ce prezintă importanță pentru descărcarea de gestiune și se așteaptă ca foaia de parcurs privind acțiunile ulterioare în cadrul abordării comune, care urmează să fie prezentată de Comisie până la sfârșitul anului 2012, să țină cont pe deplin de aceste aspecte;

                  19.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (6) referitoare la performanțele, gestiunea financiară și controlul agențiilor.

         (1)  JO C 366, 15.12.2011, p. 27.

         (2)  JO L 286, 17.10.2012, p. 377.

         (3)  JO L 248, 16.9.2002, p. 1.

         (4)  JO L 136, 30.4.2004, p. 1.

         (5)  JO L 357, 31.12.2002, p. 72.

         (6)  JO L 286, 17.10.2012, p. 388.


title: 2010/697/UE: Decizia Consiliului din 21 octombrie 2010 privind poziția care urmează să fie adoptată de Uniunea Europeană în cadrul Consiliului de asociere instituit prin Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, privind adoptarea dispozițiilor referitoare la coordonarea sistemelor de securitate socială#Proiect – Decizia nr. …/… a Consiliului de asociere instituit prin Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, din … privind dispozițiile referitoare la coordonarea sistemelor de securitate socială incluse în Acordul euro-mediteranean

text:
               23.11.2010

               RO

               Jurnalul Oficial al Uniunii Europene

               L 306/1

         DECIZIA CONSILIULUI
   din 21 octombrie 2010
   privind poziția care urmează să fie adoptată de Uniunea Europeană în cadrul Consiliului de asociere instituit prin Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, privind adoptarea dispozițiilor referitoare la coordonarea sistemelor de securitate socială
   (2010/697/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 79 alineatul (2) litera (b), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               În conformitate cu articolul 67 din Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (1) („acordul”), Consiliul de asociere adoptă dispoziții pentru punerea în aplicare a principiilor referitoare la coordonarea sistemelor de securitate socială prevăzute la articolul 65 din acord, înainte de sfârșitul primului an următor intrării sale în vigoare.

               (2)

               În conformitate cu obiectivul 29 a treia liniuță din Planul de acțiune UE-Maroc, adoptat la 27 iulie 2005 de Consiliul de asociere, în cadrul Politicii europene de vecinătate, se solicită Consiliului de asociere să adopte o decizie de punere în aplicare a articolului 65 din acord.

               (3)

               În conformitate cu articolele 1 și 2 din Protocolul (nr. 22) privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu îi revine nicio obligație în temeiul acesteia și nu face obiectul aplicării sale.

               (4)

               În conformitate cu articolele 1 și 2 din Protocolul (nr. 21) privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, fără a aduce atingere articolului 4 din protocolul menționat, respectivele state membre nu participă la adoptarea prezentei decizii, nu le revine nicio obligație în temeiul acesteia și nu fac obiectul aplicării sale,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Consiliului de asociere instituit prin Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, privind punerea în aplicare a articolului 67 din acord se bazează pe proiectul de decizie a Consiliului de asociere, atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Luxemburg, 21 octombrie 2010.

            Pentru Consiliu

            Președintele

         J. MILQUET

      (1)  JO L 70, 18.3.2000, p. 2.

      Proiect
      DECIZIA NR. …/… A CONSILIULUI DE ASOCIERE
      instituit prin Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte,
      din …
      privind dispozițiile referitoare la coordonarea sistemelor de securitate socială incluse în Acordul euro-mediteranean
      CONSILIUL DE ASOCIERE,
      având în vedere Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (1), în special articolul 67,
      întrucât:

                  (1)

                  La articolele 65-68 din Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte („acordul”), se prevede coordonarea sistemelor de securitate socială din Maroc și din statele membre. La articolul 65 se stabilesc principiile unei astfel de coordonări.

                  (2)

                  În conformitate cu articolul 67 din acord, Consiliul de asociere adoptă o decizie de punere în aplicare a principiilor prevăzute la articolul 65 înainte de sfârșitul primului an următor intrării în vigoare a acordului.

                  (3)

                  În conformitate cu obiectivul 29 a treia liniuță din planul de acțiune UE-Maroc, adoptat la 27 iulie 2005 de Consiliul de asociere, în cadrul Politicii europene de vecinătate, se solicită adoptarea unei decizii de punere în aplicare a articolului 65 din acord.

                  (4)

                  În ceea ce privește aplicarea principiului nediscriminării, prezenta decizie nu ar trebui să acorde niciun fel de alte drepturi suplimentare în temeiul anumitor fapte și evenimente desfășurate pe teritoriul celeilalte părți contractante, atunci când astfel de fapte și evenimente nu sunt luate în considerare în temeiul legislației primei părți contractante, cu excepția dreptului de a exporta anumite prestații.

                  (5)

                  În aplicarea prezentei decizii, dreptul lucrătorilor marocani la prestații familiale ar trebui să se supună condiției ca membrii familiilor acestora să fie rezidenți în mod legal împreună cu lucrătorii în cauză, în statul membru în care lucrătorii sunt angajați. Prezenta decizie nu ar trebui să prevadă niciun drept la prestații familiale pentru membrii familiilor acestora rezidenți într-un alt stat, de exemplu Maroc.

                  (6)

                  Regulamentul (CE) nr. 859/2003 al Consiliului (2) extinde deja aplicarea dispozițiilor Regulamentului (CEE) nr. 1408/71 și ale Regulamentului (CEE) nr. 574/72 la resortisanții din țări terțe care nu se află deja sub incidența dispozițiilor respective, exclusiv pentru motive de cetățenie. Regulamentul (CE) nr. 859/2003 prevede deja principiul cumulării perioadelor de asigurare realizate de lucrătorii marocani în diferite state membre, cu privire la dreptul la anumite prestații, prevăzute la articolul 65 alineatul (2) din acord.

                  (7)

                  Pentru a se facilita aplicarea regulilor de coordonare, ar putea fi necesar să se prevadă dispoziții speciale care să corespundă caracteristicilor proprii legislației Marocului.

                  (8)

                  În vederea asigurării unei bune funcționări a coordonării sistemelor de securitate socială din statele membre și din Maroc, este necesar să se prevadă dispoziții specifice privind cooperarea dintre statele membre și Maroc, precum și dintre persoana în cauză și instituția din statul competent.

                  (9)

                  Pentru a proteja persoanele aflate sub incidența prezentei decizii și pentru a garanta faptul că acestea nu pierd drepturi ca rezultat al intrării în vigoare a deciziei, ar trebui să se adopte dispoziții tranzitorii,

            ADOPTĂ PREZENTA DECIZIE:
      PARTEA I

         DISPOZIȚII GENERALE

      Articolul 1
      Definiții
      (1)   În sensul prezentei decizii:

                  (a)

                  „acord” înseamnă Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte;

                  (b)

                  „regulament” înseamnă Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (3), astfel cum sunt aplicabile în statele membre ale Uniunii Europene;

                  (c)

                  „regulament de punere în aplicare” înseamnă Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (4);

                  (d)

                  „stat membru” înseamnă un stat membru al Uniunii Europene;

                  (e)

                  „lucrător” înseamnă:

                              (i)

                              în sensul legislației unui stat membru, o persoană care desfășoară o activitate salariată în sensul articolului 1 litera (a) din regulament;

                              (ii)

                              în sensul legislației Marocului, o persoană care desfășoară o activitate salariată în sensul legislației respective;

                  (f)

                  „membru de familie” înseamnă:

                              (i)

                              în sensul legislației unui stat membru, un membru de familie în sensul articolului 1 litera (i) din regulament;

                              (ii)

                              în sensul legislației Marocului, un membru de familie în conformitate cu respectiva legislație;

                  (g)

                  „legislație” înseamnă:

                              (i)

                              în ceea ce privește statele membre, legislația în sensul articolului 1 litera (l) din regulament;

                              (ii)

                              în ceea ce privește Marocul, legislația relevantă aplicabilă în Maroc;

                  (h)

                  „prestații” înseamnă:

                              (i)

                              în ceea ce privește statele membre, prestațiile în sensul articolului 3 din regulament;

                              (ii)

                              în ceea ce privește Marocul, prestațiile aferente aplicabile în Maroc;

                  (i)

                  „prestații exportabile” înseamnă:

                              (i)

                              în ceea ce privește statele membre:

                                          —

                                          pensiile pentru bătrânețe;

                                          —

                                          pensiile de urmaș;

                                          —

                                          pensii în cazul unor accidente de muncă și boli profesionale;

                                          —

                                          pensiile de invaliditate legate de accidente de muncă și boli profesionale,

                                    în sensul regulamentului, cu excepția prestațiilor speciale necontributive în bani, enumerate în anexa X la regulament;

                              (ii)

                              în ceea ce privește Marocul, prestațiile aferente prevăzute de legislația marocană, cu excepția prestațiilor speciale necontributive în bani, prevăzute în anexa I la prezenta decizie.

            (2)   Ceilalți termeni folosiți în prezenta decizie au sensul care le este atribuit:

                  (a)

                  în ceea ce privește statele membre, prin regulament și prin regulamentul de punere în aplicare;

                  (b)

                  în ceea ce privește Marocul, prin legislația relevantă aplicabilă în Maroc.

            Articolul 2
      Domeniul de aplicare personal
      Prezenta decizie se aplică:

                  (a)

                  lucrătorilor care sunt resortisanți marocani și care sunt sau au fost angajați în mod legal pe teritoriul unui stat membru și care se află ori s-au aflat sub incidența legislației unuia sau mai multor state membre, precum și urmașilor acestora;

                  (b)

                  membrilor familiilor lucrătorilor menționați la litera (a), cu condiția ca membrii de familie respectivi să fie sau să fi fost rezidenți în mod legal împreună cu lucrătorul în cauză pe durata în care lucrătorul a fost angajat într-un stat membru;

                  (c)

                  lucrătorilor care sunt resortisanți ai unui stat membru și care sunt sau au fost angajați în mod legal pe teritoriul Marocului și care se află ori s-au aflat sub incidența legislației Marocului, precum și urmașilor acestora; precum și

                  (d)

                  membrilor familiilor lucrătorilor menționați la litera (c), cu condiția ca membrii de familie respectivi să fie sau să fi fost rezidenți în mod legal împreună cu lucrătorul în cauză pe durata în care lucrătorul a fost angajat în Maroc.

            Articolul 3
      Egalitatea de tratament
      (1)   Lucrătorii care sunt resortisanți marocani și care sunt angajați în mod legal într-un stat membru, precum și oricare membru al familiilor acestora care este rezident în mod legal împreună cu aceștia beneficiază, în ceea ce privește prestațiile în sensul articolului 1 alineatul (1) litera (h), de un tratament lipsit de orice discriminare bazată pe cetățenie în raport cu resortisanții statelor membre în care acești lucrători sunt angajați.
      (2)   Lucrătorii care sunt resortisanți ai unui stat membru și care sunt angajați în mod legal în Maroc, precum și oricare membru al familiilor acestora care este rezident în mod legal împreună cu aceștia beneficiază, în ceea ce privește prestațiile în sensul articolului 1 alineatul (1) litera (h), de un tratament lipsit de orice discriminare bazată pe cetățenie în raport cu resortisanții marocani.
      PARTEA II

         RELAȚII ÎNTRE STATELE MEMBRE ȘI MAROC

      Articolul 4
      Eliminarea clauzelor de reședință
      (1)   Prestațiile exportabile în sensul articolului 1 alineatul (1) litera (i) la care au dreptul persoanele menționate la articolul 2 literele (a) și (c) nu fac obiectul niciunei reduceri, modificări, suspendări, retrageri sau confiscări pe baza faptului că beneficiarul își are reședința:

                  (i)

                  pe teritoriul Marocului, în ceea ce privește o prestație în temeiul legislației unui stat membru; sau

                  (ii)

                  pe teritoriul unui stat membru, în ceea ce privește o prestație în temeiul legislației Marocului.

            (2)   Membrii familiei unui lucrător menționați la articolul 2 litera (b) au dreptul la prestații exportabile în sensul articolului 1 alineatul (1) litera (i) în același mod ca și membrii familiei unui lucrător care este resortisant al statului membru în cauză, atunci când membrii de familie respectivi își au reședința pe teritoriul Marocului.
      (3)   Membrii familiei unui lucrător menționați la articolul 2 litera (d) au dreptul la prestații exportabile în sensul articolului 1 alineatul (1) litera (i) în același mod ca și membrii familiei unui lucrător care este resortisant marocan, atunci când membrii de familie respectivi își au reședința pe teritoriul unui stat membru.
      PARTEA III

         DISPOZIȚII DIVERSE

      Articolul 5
      Cooperare
      (1)   Statele membre și Marocul își transmit reciproc toate informațiile referitoare la modificările care survin în legislația acestora și care ar putea afecta punerea în aplicare a prezentei decizii.
      (2)   În sensul prezentei decizii, autoritățile și instituțiile din statele membre și din Maroc își oferă reciproc bunele oficii și acționează ca și cum ar fi vorba despre punerea în aplicare a propriei legislații. Asistența administrativă acordată de autoritățile și instituțiile menționate este, în principiu, gratuită. Cu toate acestea, autoritățile competente din statele membre și din Maroc pot conveni asupra rambursării anumitor cheltuieli.
      (3)   În sensul prezentei decizii, statele membre și Maroc pot comunica direct între ele, precum și cu persoanele în cauză sau cu mandatarii acestora.
      (4)   Instituțiilor și persoanelor aflate sub incidența prezentei decizii le revine obligația de a se informa reciproc și de a coopera în scopul de a asigura punerea în aplicare corectă a prezentei decizii.
      (5)   Persoanele respective trebuie să informeze, în cel mai scurt termen, instituțiile din statul membru competent sau din Maroc, în cazul în care acesta din urmă este statul competent, precum și pe cele ale statului membru de reședință sau ale Marocului, în cazul în care acesta din urmă este statul de reședință, cu privire la orice modificare a situației lor personale sau familiale, care afectează dreptul la prestațiile prevăzute de prezenta decizie.
      (6)   Nerespectarea obligației de informare prevăzută la alineatul (5) poate atrage după sine aplicarea unor măsuri proporționale în conformitate cu dreptul intern. Cu toate acestea, măsurile respective trebuie să fie echivalente cu cele aplicabile în situații similare în temeiul dreptului intern și, în practică, să nu facă imposibilă sau deosebit de dificilă exercitarea drepturilor conferite solicitanților de prezenta decizie.
      (7)   Statele membre și Maroc pot să prevadă dispoziții de drept intern prin care să stabilească condiții de verificare a dreptului la prestații pentru a ține seama de faptul că beneficiarii au locul de ședere sau de reședință în afara teritoriului statului unde se află instituția debitoare. Aceste dispoziții vor fi proporționale, nu vor face obiectul niciunei discriminări pe bază de naționalitate și vor respecta principiile prezentei decizii. Consiliul de asociere este informat cu privire la aceste dispoziții.
      Articolul 6
      Verificări administrative și examene medicale
      (1)   Prezentul articol se aplică persoanelor menționate la articolul 2 și care beneficiază de prestații exportabile menționate la articolul 1 alineatul (1) litera (i), precum și instituțiilor care sunt responsabile de punerea în aplicare a prezentei decizii.
      (2)   În cazul în care un beneficiar sau un solicitant de prestații sau un membru al familiei acestuia efectuează un sejur sau își are reședința pe teritoriul unui stat membru, iar instituția debitoare se află în Maroc, sau în cazul în care un beneficiar sau un solicitant de prestații sau un membru al familiei acestuia efectuează un sejur sau își are reședința în Maroc, iar instituția debitoare se află într-un stat membru, examenul medical se efectuează, la cererea acelei instituții, de către instituția din locul de ședere sau de reședință al beneficiarului, în conformitate cu procedurile prevăzute de legislația aplicată de instituția respectivă.
      Instituția debitoare informează instituția din locul de ședere sau de reședință cu privire la orice cerințe speciale, după caz, care trebuie respectate și cu privire la punctele care trebuie acoperite în cadrul controlului medical.
      Instituția din locul de ședere sau din locul de reședință transmite un raport instituției debitoare care a solicitat examenul medical.
      Instituția debitoare își rezervă dreptul de a dispune examinarea beneficiarului de către un medic ales de aceasta, fie pe teritoriul unde beneficiarul sau solicitantul de prestații își are locul de ședere sau de reședință, fie în țara unde se află instituția debitoare. Cu toate acestea, beneficiarului poate să i se ceară deplasarea în statul instituției debitoare numai dacă acesta este în măsură să întreprindă călătoria evitând orice risc pentru sănătatea sa și dacă instituția debitoare își asumă costul călătoriei și al cazării.
      (3)   În cazul în care un beneficiar sau un solicitant de prestații sau un membru al familiei acestuia își are locul de ședere sau reședința pe teritoriul unui stat membru, iar instituția debitoare se află în Maroc, sau în cazul în care un beneficiar sau un solicitant de prestații sau un membru al familiei acestuia își are locul de ședere sau reședința în Maroc, iar instituția debitoare se află într-un stat membru, verificarea administrativă este efectuată, la cererea instituției debitoare, de către instituția din locul de ședere sau de reședință al beneficiarului.
      Instituția de la locul de ședere sau de la locul de reședință transmite un raport instituției debitoare care a solicitat verificarea administrativă.
      Instituția debitoare își rezervă dreptul de a dispune examinarea situației beneficiarului de către un profesionist ales de aceasta. Cu toate acestea, beneficiarului poate să i se ceară deplasarea în statul instituției debitoare numai dacă acesta este în măsură să întreprindă călătoria evitând orice risc pentru sănătatea sa și dacă instituția debitoare își asumă costul călătoriei și al cazării.
      (4)   Unul sau mai multe state membre și Marocul pot să convină asupra altor dispoziții administrative, sub rezerva informării Consiliului de asociere cu privire la aceasta.
      (5)   Prin derogare de la principiul asistenței administrative reciproce gratuite prevăzut la articolul 5 alineatul (2) din prezenta decizie, suma efectivă a cheltuielilor privind verificările menționate la alineatele (2)-(3) din prezentul articol se rambursează instituției care a fost însărcinată cu acestea, de către instituția debitoare care a solicitat efectuarea lor.
      Articolul 7
      Aplicarea articolului 90 din acord
      Articolul 90 din acord se aplică în cazul în care oricare dintre părți consideră că cealaltă parte nu a respectat obligațiile menționate la articolele 5 și 6.
      Articolul 8
      Dispoziții speciale pentru aplicarea legislației Marocului
      Dacă este necesar, Consiliul de asociere poate stabili, în anexa II, dispoziții speciale pentru aplicarea legislației Marocului.
      Articolul 9
      Procedurile administrative întemeiate pe acordurile bilaterale existente
      Procedurile administrative prevăzute în acordurile bilaterale existente între un stat membru și Maroc se pot aplica în continuare, cu condiția ca respectivele proceduri să nu afecteze în mod negativ drepturile sau obligațiile persoanelor în cauză, astfel cum se stabilește prin prezenta decizie.
      Articolul 10
      Acorduri de completare a procedurilor de punere în aplicare a prezentei decizii
      Unul sau mai multe state membre și Maroc pot să încheie acorduri destinate să completeze procedurile administrative de punere în aplicare a prezentei decizii, în special în privința prevenirii și combaterii fraudei și a erorilor.
      PARTEA IV

         DISPOZIȚII TRANZITORII ȘI FINALE

      Articolul 11
      Dispoziții tranzitorii
      (1)   În temeiul prezentei decizii, nu se dobândește niciun drept aferent perioadei anterioare datei intrării sale în vigoare.
      (2)   Sub rezerva alineatului (1), în conformitate cu prezenta decizie, un drept se dobândește chiar dacă acesta se referă la un eveniment care a survenit înaintea datei intrării în vigoare a acesteia.
      (3)   La cererea persoanei în cauză, orice prestație care nu a fost acordată sau care a fost suspendată, pe motive de cetățenie sau de loc de reședință a persoanei în cauză, se acordă sau se restabilește de la data intrării în vigoare a prezentei decizii, cu condiția ca drepturile pentru care au fost acordate prestațiile anterior să nu fi dat naștere unei plăți forfetare.
      (4)   În cazul în care cererea menționată la alineatul (3) este depusă în termen de doi ani de la data intrării în vigoare a prezentei decizii, drepturile conferite în conformitate cu prezenta decizie produc efecte de la data intrării în vigoare a prezentei decizii, iar dispozițiile legislației oricărui stat membru sau a Marocului privind decăderea din drepturi sau prescrierea drepturilor nu pot fi opozabile persoanelor în cauză.
      (5)   În cazul în care cererea menționată la alineatul (3) este depusă după expirarea termenului de doi ani de la data intrării în vigoare a prezentei decizii, drepturile care nu au fost pierdute sau nu sunt prescrise produc efecte de la data la care a fost depusă cererea, sub rezerva oricăror dispoziții mai favorabile din legislația oricărui stat membru sau a Marocului.
      Articolul 12
      Anexele la prezenta decizie
      (1)   Anexele la prezenta decizie fac parte integrantă din aceasta.
      (2)   La solicitarea Marocului, anexele pot fi modificate printr-o decizie a Consiliului de asociere.
      Articolul 13
      Intrare în vigoare
      Prezenta decizie intră în vigoare în prima zi a lunii următoare datei publicării în Jurnalul Oficial al Uniunii Europene.

         Adoptată la …, …

               Pentru Consiliul de asociere

               Președintele

         (1)  JO L 70, 18.3.2000, p. 2.

         (2)  JO L 124, 20.5.2003, p. 1.

         (3)  JO L 166, 30.4.2004, p. 1.

         (4)  JO L 284, 30.10.2009, p. 1.

         ANEXA I

            LISTA PRESTAȚIILOR SPECIALE NECONTRIBUTIVE ÎN BANI DIN MAROC

         …

         ANEXA II

            DISPOZIȚII SPECIALE PENTRU APLICAREA LEGISLAȚIEI MAROCULUI

         …


title: 2011/598/UE: Decizia Parlamentului European din 10 mai 2011 privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/210

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2009
   (2011/598/UE)
   PARLAMENTUL EUROPEAN,

               —

               având în vedere conturile anuale finale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2009,

               —

               având în vedere Raportul Curții de Conturi privind conturile anuale finale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2009, însoțit de răspunsurile Fundației (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (3), în special articolul 16,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0108/2011),

               1.

               acordă directorului Fundației Europene pentru Îmbunătățirea Condițiilor de Viață și de Muncă descărcarea de gestiune pentru execuția bugetului Fundației aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Fundației Europene pentru Îmbunătățirea Condițiilor de Viață și de Muncă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 155.

      (2)  JO L 248, 16.9.2002, p. 1.

      (3)  JO L 139, 30.5.1975, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2009, însoțit de răspunsurile Fundației (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (3), în special articolul 16,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0108/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât, la 5 mai 2010, Parlamentul a acordat directorului Fundației Europene pentru Îmbunătățirea Condițiilor de Viață și de Muncă descărcarea de gestiune pentru execuția bugetului Fundației aferent exercițiului financiar 2008 (5), iar în rezoluția sa care însoțea decizia de descărcare de gestiune, inter alia,

                              —

                              a regretat faptul că în 2008, 2007 și 2006, Curtea de Conturi a depistat deficiențe în procedurile de recrutare;

                              —

                              a solicitat Fundației să ia măsuri pentru a îmbunătăți monitorizarea contractelor sale, precum și programarea procedurilor sale de achiziții;

                              —

                              a observat că suma reportată a reprezentat mai mult de 55 % din creditele pentru exercițiul financiar 2008 (și anume 4 900 000 EUR);

                  C.

                  întrucât bugetul Fundației pentru exercițiul financiar 2009 s-a ridicat la 20 200 000 EUR, ceea ce reprezintă o reducere de 3,8 % față de exercițiul financiar 2008,

         Performanță

                  1.

                  salută intenția Fundației de a prezenta în 2010, într-un tabel care trebuie anexat la viitorul raport al Curții de Conturi, o comparație între operațiunile realizate în exercițiul financiar care face obiectul descărcării de gestiune și cele realizate în exercițiul financiar precedent, pentru a permite autorității care acordă descărcarea de gestiune să evalueze cu mai multă eficacitate performanțele Fundației de la un exercițiu financiar la altul;

                  2.

                  ia act de faptul că Fundația a realizat o altă evaluare ex post a programului său de lucru pentru 2005-2008, după cea finalizată în 2007, care evalua programul de lucru al Fundației pentru perioada 2001-2004; consideră că acest exercițiu este extrem de util pentru Fundație, datorită învățămintelor și recomandărilor utile rezultate în ceea ce privește provocările cu care se confruntă viitoarea sa fază de programare; felicită Fundația că a demonstrat prin această evaluare că:

                              —

                              și-a folosit cu eficacitate resursele financiare pentru sprijinirea punerii în aplicare a programului său de lucru;

                              —

                              a realizat obiectivele programului de lucru 2005-2008;

                  3.

                  încurajează însă Fundația să își dezvolte în continuare „sistemul de monitorizare a performanței Eurofound” (EPMS) pentru a garanta că rezultatele monitorizării sale a performanței sunt introduse în procesul de luare a deciziilor și în planificarea gestiunii și că sunt realizate studii periodice pentru a obține un feedback din partea publicului-țintă;

                  4.

                  susține recomandarea evaluatorului extern de a defini mai bine publicul-țintă al Fundației la nivel național (cu alte cuvinte, dacă Fundația ar trebui să își extindă sfera de acțiune dincolo de autoritățile și decidenții politici de la nivel național și să încerce să ajungă la un grup mai larg de organisme patronale și sindicale) și de a crea o rețea de puncte focale bazate pe autoritățile naționale reprezentate în Consiliul său de administrație;

         Consiliul de administrație

                  5.

                  constată că evaluatorul extern al evaluării ex post efectuate asupra programului de lucru al Fundației pentru perioada 2005-2008 a semnalat că, din cauza dimensiunii sale sporite în urma extinderii din 2004 a Uniunii, a numărului redus de reuniuni și a rotației relativ intense a membrilor, Consiliul de administrație al Fundației nu a fost un organ eficace de decizie; prin urmare, invită Fundația să ia măsuri pentru a consolida rolul Consiliului de administrație de a oferi orientări generale pentru activitatea Fundației; încurajează, în special, Consiliul de administrație al Fundației să aloce timpul necesar pentru a discuta aspectele/prioritățile strategice;

         Procedurile de achiziții publice

                  6.

                  constată că Curtea de Conturi a scos în evidență erori și anomalii cu ocazia evaluării unei proceduri deschise de achiziții publice, care au afectat calitatea acesteia; prin urmare, invită Fundația să ia măsuri pentru a-și îmbunătăți procedura de evaluare și de examinare cu scopul de a evita repetarea unor astfel de erori;

         Gestiune bugetară

                  7.

                  invită Fundația să se asigure că creditele sunt puse la dispoziție numai după ce se încasează venitul alocat aferent; observă, de fapt, că Curtea de Conturi a semnalat că bugetul Fundației nu prevedea linii bugetare specifice diferitelor programe finanțate din venituri alocate, contrar regulamentului său financiar (articolul 19); observă, în plus, că, în cadrul unui program finanțat din venituri alocate, Fundația a angajat 184 000 EUR, deși veniturile alocate efectiv încasate au fost de doar 29 000 EUR;

                  8.

                  regretă faptul că Curtea de Conturi a fost obligată să emită rezerve cu privire la declarația bugetară și financiară a Fundației, subliniind că conturile provizorii inițiale prezentate de aceasta conțineau lacune majore indicând deficiențe semnificative în organizarea financiară a Fundației; salută confirmarea de către Fundație a faptului că aceasta va asigura prin resurse și programe de formare suplimentare corectitudinea aplicării procedurilor de închidere a exercițiului financiar și respectarea termenelor pentru prezentarea conturilor sale;

         Resurse umane

                  9.

                  invită Fundația să furnizeze dovezi cu privire la deciziile sale privind selecția personalului (de exemplu, dovezi privind punctajul minim fixat pentru candidați la începutul procesului de recrutare) pentru a garanta transparența procedurilor de recrutare; observă, de fapt, că Curtea de Conturi a semnalat nereguli în această privință în cadrul a șapte proceduri auditate de selecție a personalului; constată, în special, că nu s-au găsit dovezi privind punctajul minim pe care candidații trebuiau să îl obțină pentru a fi invitați la interviu și cu privire la faptul că punctajul minim necesar pentru ca aceștia să fie înscriși pe lista de rezervă a fost stabilit de membrii juriului înainte de examinarea candidaturilor;

                  10.

                  observă, în special, că deficiențele din procedurile de recrutare au fost deja identificate de autoritatea care acordă descărcarea de gestiune încă din 2006; prin urmare, îndeamnă Fundația să remedieze rapid această situație și să informeze autoritatea care acordă descărcarea de gestiune cu privire la progresele înregistrate;

                  11.

                  salută, cu toate acestea, angajamentul Fundației de a consolida pe viitor documentația aferentă procedurilor de recrutare;

         Audit intern

                  12.

                  salută faptul că Fundația a pus în aplicare la 1 iulie 2010 un sistem de înregistrare și analizare a excepțiilor de la politicile și procedurile sale stabilite („registrul de excepții”);

                  13.

                  recunoaște că s-au luat măsuri pentru a da curs recomandărilor anterioare în cazul a două din cele opt recomandări ale Serviciului de Audit Intern (IAS); observă că recomandările considerate a fi „foarte importante” se referă în principal la eficacitatea sistemului de control intern (și anume „planul anual de lucru pentru asigurarea controlului intern”, „reexaminarea posturilor sensibile” și „procedurile pentru comunicarea neregulilor”); prin urmare, invită Fundația să pună rapid în aplicare aceste recomandări;

                  14.

                  constată, de asemenea, că IAS a efectuat în 2009 un audit al gestiunii financiare și a prezentat două recomandări „critice” și șase recomandări „foarte importante” dintr-un număr de 15; este preocupat de faptul că cele două concluzii critice se referă la postul contabil (și anume „post care urmează să fie ocupat de un agent temporar sau de un funcționar”, „competențele urmând a fi aliniate cu recomandările contabilului Comisiei”) și la validarea sistemelor contabile, iar cele șase concluzii „foarte importante” se referă la necesitatea de a documenta mai bine circuitele financiare ale Fundației, la conceperea și planificarea achizițiilor publice, la controalele ex post, la normele privind rambursarea și la raportarea excepțiilor; prin urmare, îndeamnă Fundația să pună în aplicare fără întârziere recomandările IAS și să informeze autoritatea care acordă descărcarea de gestiune cu privire la progresele înregistrate în această direcție;

                  15.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 155.

         (2)  JO L 248, 16.9.2002, p. 1.

         (3)  JO L 139, 30.5.1975, p. 1.

         (4)  JO L 357, 31.12.2002, p. 72.

         (5)  JO L 252, 25.9.2010, p. 196.

         (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).